[pic] | COMISIA COMUNITĂŢILOR EUROPENE |

Bruxelles, 7.9.2007

COM(2007) 506 final

AVIZUL COMISIEI

privind cererea Irlandei de a participa la Regulamentul (CE) nr. 1030/2002 de instituire a unui model uniform de permis de şedere pentru resortisanţii ţărilor terţe

I. Introducere

1. Regulamentul (CE) nr. 1030/2002 al Consiliului din 13 iunie 2002 de instituire a unui model uniform de permis de şedere pentru resortisanţii ţărilor terţe[1]. Acest regulament se întemeiază pe articolul 63 alineatul (3) litera (a) din Tratatul CE, care face parte din Titlul IV (Vize, azil, imigrare şi alte politici legate de libera circulaţie a persoanelor). Prin urmare, poziţia Irlandei şi a Regatului Unit faţă de acest regulament este supusă „Protocolului privind poziţia Regatului Unit şi a Irlandei”. Protocolul prevede că, în principiu, aceste două state membre nu participă la adoptarea măsurilor întemeiate pe Titlul IV al Tratatului CE şi nu sunt supuse acestora. Cu toate acestea, fiecare dintre ele poate alege să participe la o astfel de măsură fie înainte de adoptarea ei (o simplă notificare în acest sens fiind suficientă), fie ulterior adoptării (prin notificare către Consiliu şi Comisie; aviz al Comisiei în termen de 3 luni şi decizie a Comisiei în termen de 4 luni de la data notificării), fără a aduce atingere Protocolului de integrare a acquis -ului Schengen în cadrul Uniunii Europene.

2. În conformitate cu articolul 3 din Protocolul privind poziţia Regatului Unit şi a Irlandei, Regatul Unit a notificat, prin scrisoarea din data de 3 iulie 2001, dorinţa sa de a participa la adoptarea şi aplicarea Regulamentului nr. 1030/2002 şi a participat într-adevăr la adoptarea şi aplicarea acestui regulament.

În conformitate cu articolul 4 din acest protocol, Irlanda a notificat Consiliului şi Comisiei, prin scrisoarea din data de 19 decembrie 2003, dorinţa sa de a participa la Regulamentul nr. 1030/2002. Cu toate acestea, nu a fost urmată procedura prevăzută la articolele 11 alineatul (3) şi 11a din Tratatul CE, care ar trebui aplicate în acest caz, potrivit articolului 4 din protocol. În ciuda acestei erori de procedură, toate instituţiile şi statele membre s-au comportat din acel moment ca şi cum Irlanda ar participa pe deplin la aplicarea Regulamentului nr. 1030/2002.

3. La 24 septembrie 2003, Comisia a prezentat o propunere în vederea modificării Regulamentului nr. 1030/2002[2] , iar la 10 martie 2006 a prezentat o propunere modificată[3].

În timpul dezbaterilor asupra acestei propuneri modificate, a fost depistată eroarea procedurală menţionată anterior.

În vederea remedierii acestei erori şi în conformitate cu concluziile COREPER din 6 iunie 2007, Irlanda a notificat, prin scrisoarea din data de 7 iunie 2007 (primită la aceeaşi dată), confirmarea notificării sale iniţiale şi dorinţa de a participa la Regulamentul nr. 1030/2002.

4. Prezentul document constituie avizul pe care Comisia trebuie să-l dea Consiliului, în conformitate cu articolul 11a din Tratatul CE, asupra notificării Irlandei din data de 7 iunie 2007 privind intenţia sa de a participa la Regulamentul nr. 1030/2002, în termen de trei luni de la primirea acestei notificări.

II. Evaluarea de către Comisie a intenţiei Irlandei de a participa la Regulamentul nr. 1030/2002:

1. Comisia emite un aviz favorabil asupra intenţiei Irlandei de a participa la Regulamentul nr. 1030/2002:

- Regulamentul nr. 1030/2002 urmăreşte armonizarea modelului uniform de permis de şedere pentru resortisanţii ţărilor terţe, ca o măsură ce face parte din politica armonizată de imigrare privind intrarea şi ieşirea resortisanţilor ţărilor terţe. Existenţa modelelor armonizate şi a standardelor de securitate comune pentru permisele de şedere în întreaga Uniune Europeană facilitează trecerea frontierei şi contribuie astfel la buna funcţionare a spaţiului de libertate, securitate şi justiţie. De asemenea, Irlanda a participat la Acţiunea comună nr. 97/11/JAI[4] a Consiliului care a fost înlocuită de Regulamentul nr. 1030/2002, după transferul acestei chestiuni în competenţa CE prin Tratatul de la Amsterdam.

- Irlanda participă de asemenea la Regulamentul (CE) nr. 1683/95 de instituire a unui model uniform de viză. În scopul unei abordări coerente şi a unor soluţii armonizate privind documentele resortisanţilor ţărilor terţe, astfel cum s-a cerut în cadrul Consiliului European de la Salonic din iunie 2003, participarea Irlandei la Regulamentul (CE) nr. 1030/2002 ar contribui la o astfel de abordare coerentă.

- Până în prezent, Irlanda a participat de facto la Regulamentul (CE) nr. 1030/2002, iar acest lucru nu a cauzat niciun fel de problemă.

2. Din aceste motive, în conformitate cu articolul 11a din Tratatul CE, Comisia intenţionează să adopte o decizie pozitivă privind notificarea de către Irlanda a intenţiei sale de a participa la Regulamentul nr. 1030/2002.

Articolul 11a din Tratatul CE prevede că, în termen de patru luni de la data notificării, Comisia ia o decizie privind notificarea respectivă, precum şi privind eventualele dispoziţii specifice pe care le consideră necesare. Având în vedere cazul de faţă, nu este necesar să se prevadă astfel de dispoziţii specifice.

3. Prezentul aviz este adresat Consiliului, în temeiul articolului 4 din Protocolul privind poziţia Regatului Unit şi a Irlandei, coroborat cu articolul 11 alineatul (3) din Tratatul CE şi este transmis spre informare Parlamentului European.

[1] JO L 157, 15.6.2002, p. 1.

[2] COM(2003) 558 final.

[3] COM(2006) 110 final.

[4] JO L 7, 10.1.1997, p. 1.